Bunnefjorden
Store norske leksikon,Geografi,Norges geografi,Viken,Akershus
Bunnefjorden er en indre arm av Oslofjorden i Viken fylke. Fjorden går fra Oslo i sørlig retning, skilt fra hovedfjorden ved Nesodden, 20 kilometer lang. På østsiden av Bunnefjorden ligger Oslo, Nordre Follo og Ås kommuner, på vestsiden Nesodden og Frogn kommuner.
På østsiden av Bunnefjorden ligger utfartsstedet Ingierstrand bad, og ved Svartskog i Nordre Follo lenger sør ligger Roald Amundsens hjem Uranienborg. I den nordlige del av Bunnefjorden ligger flere øyer; de bebodde er Ormøya, Malmøya og Ulvøya i Oslo. I nord er Bunnefjorden ganske bred og dyp. Mellom Bygdøy og Nesodden går en terskel på omtrent 50 meter som skiller Bunnefjorden fra Vestfjorden. Største dybde er 154 meter i dyprennen utenfor Svartskog, sør for Ingierstrand, mens i sør er den smal og grunn. Ingen større elver munner ut i Bunnefjorden. De viktigste elvene er Ljanselva og Gjersjøelva, som begge ligger på østsiden i ytre del, samt Årungselva som renner ut i fjordbotnen innerst i fjorden, kjent som Bunnebotn. Bunnefjorden medregnet fjordbotnen har et areal på 45,4 kvadratkilometer. Les mer i Store norske leksikon Oslofjorden Vestfjorden Viken